**Tehdään yhdessä #mielenterveysvaalit! Aluevaalit 2025**

*Alueilla ja kunnissa tehtävillä päätöksillä on suuria vaikutuksia asukkaiden mielenterveyteen ja hyvinvointiin. Mielenterveys on keskeinen osa kestävän yhteiskunnan perustaa. Mielenterveyden nostaminen keskeiseksi näkökulmaksi kunnan ja hyvinvointialueen päätöksentekoon luo voimaa, luottamusta ja turvallisuutta asukkaiden arkeen sekä tukee selviytymistä vaikeista elämäntilanteista.*

Hyvinvointialueen asukkaiden mielenterveyttä vahvistetaan:

* edistävällä ja ennaltaehkäisevällä mielenterveystyöllä,
* parantamalla mielenterveysoikeuksia,
* toteuttamalla niin lapsia ja nuoria kuin koko väestöä koskeva terapiatakuu,
* ottamalla käyttöön mielenterveysvaikutusten arviointi päätöksenteossa,
* hyödyntämällä kokemusasiantuntijuutta ja lisäämällä asiakasosallisuutta,
* turvaamalla järjestöjen rahoitus ja luomalla yhteistyön rakenteet järjestöjen kanssa.

Mitä nämä tarkoittavat?

**Edistävä ja ennaltaehkäisevä työ**

*Edistävä ja ennaltaehkäisevä työ tarkoittaa monimuotoista, monella hallinnon tasolla tehtävää työtä mielenterveyden edistämiseksi ja mielenterveysongelmien ennaltaehkäisemiseksi.*

Ihmisten mielenterveyttä hyvinvointialueella vahvistetaan siten, että:

* mielenterveyden edistäminen huomioidaan kaikessa hyvinvointialueen toiminnassa,
* mielenterveyden edistämiselle määritellään selkeät tavoitteet, toimeenpano ja resursointi,
* tunnistetaan mielenterveysjärjestöjen rooli mielenterveyden edistämisessä ja luodaan yhteistyölle niiden kanssa toimivat rakenteet,
* edistetään mielenterveysoikeuksia suunnitelmallisesti,
* kuullaan mielenterveyden edistämisessä alueen asukkaiden toiveita ja hyödynnetään kokemusasiantuntijoiden näkemyksiä.

**Mielenterveysvaikutusten arviointi**

*Eri hallinnonalojen päätökset ja toimet kunnassa ja hyvinvointialueella vaikuttavat asukkaiden mielenterveyteen silloinkin, kun päätös tai toimenpide ei liity suoraan mielenterveyteen. Mielenterveysvaikutusten ennakkoarviointia tarvitaan tekemään näkyväksi suunniteltavan päätöksen vaikutuksia niin yksilön kuin yhteisöjen mielenterveyteen.*

Hyvinvointialueet tekevät päätöksiä, joilla on positiivisia vaikutuksia mielenterveyteen:

* ottamalla käyttöön mielenterveysvaikutusten arvioinnin palveluiden kehittämisessä
* kuulemalla mielenterveyden kokemusasiantuntijoita, omaisia ja järjestöjä sekä osana mielenterveysvaikutusten arvioinnin prosessia että laajemmin palveluiden suunnittelussa, kehittämisessä ja toteutuksessa.

**Terapiatakuun toteuttaminen**

*1.5.2025 voimaantulevan lasten ja nuorten terapiatakuun tavoite on turvata jokaiselle mielenterveyshoitoa tarvitsevalle alle 23-vuotiaalle perustason mielenterveyshoidon aloitus 28 vuorokauden sisällä.*

*Terapiatakuun toimeenpanossa* hyvinvointialueen tehtävä on varmistaa lapsille ja nuorille

* sujuvat hoitopolut ja tarpeenmukainen hoito,
* yhdenvertainen hoitoon pääsy,
* lasten, nuorten ja perheiden äänen kuuleminen hoidossa ja sen seurannassa.

Lisäksi hyvinvointialueen tulee varmistaa

* vaikuttavien psykososiaalisten hoitomuotojen tarjonta perusterveydenhuollossa koko väestölle,
* mielenterveyshoitoon pääsy varhaisessa vaiheessa,
* hyvin toimiva perusterveydenhuollon ja erikoissairaanhoidon yhteistyö ja hoitoonohjaus,
* asiakkaan kohtaaminen mielenterveyshoidossa kunnioittavasti ja kokonaisvaltaisesti,
* asiakkaan oikeus vaikuttaa ja ottaa kantaa omaan hoitoonsa,
* mielenterveyspalveluita käyttävien ihmisten omaisten tuen tarve.

**Mielenterveysoikeudet**

*Mielenterveyteen liittyviä perus- ja ihmisoikeuksia kutsutaan mielenterveysoikeuksiksi. Ne tuovat mielenterveyden näkökulman perus- ja ihmisoikeuksiin sekä niiden seurantaan ja valvontaan. Perus- ja ihmisoikeuksien toteutuminen tukee mielenterveyttä.*

Mielenterveysoikeuksia vahvistetaan siten, että:

* turvataan mielenterveyspalvelut ja -hoito vaikeita psykiatrisia sairauksia sairastaville,
* varmistetaan mielenterveyshoidon ja -palveluiden laatu ja oikeuksien toteutuminen palveluissa, kuten yhteisöllisessä asumisessa,
* huomioidaan esimerkiksi rasismia kohtaavat ihmiset, sukupuoli- ja seksuaalivähemmistöt, vammaiset ja muut haavoittuvassa asemassa olevat ihmiset mielenterveyspalveluiden asiakkaina
* varmistetaan mielenterveyspalveluiden saavutettavuus esimerkiksi vammaisille ja neurokirjon henkilöille
* huolehditaan mielenterveyspalveluiden henkilöstön moninaisuus- ja yhdenvertaisuusosaamisesta,
* turvataan kielivähemmistöihin kuuluvien, kuten viittomakielisten henkilöiden, omakielisten mielenterveyspalveluiden saanti,
* selkeytetään mielenterveyspalveluiden asiakkaalle tämän oikeussuoja niin, että hän tietää milloin ja miten voi tehdä valituksen tai kantelun saamastaan hoidosta tai päätöksestä,
* tuetaan ja edistetään aktiivisesti mielenterveyden häiriöitä sairastavien osallisuutta kansalaisyhteiskuntaan ja päätöksentekoon.

**Yhteistyö kansalaisjärjestöjen kanssa**

*Mielenterveysjärjestöt täydentävät hyvinvointialueen palveluita esimerkiksi kriisituen järjestäjinä, mielenterveystoipujien ja mielenterveysomaisten tukijoina ja palveluntuottajina. Järjestöt ovat myös keskeinen osa elävää kansalaisyhteiskuntaa ja tuovat esiin ihmisten äänen.*

Hyvinvointialue turvaa kumppanuuksien toimivuuden ja jatkuvuuden siten, että:

* järjestöjen kanssa luodaan ja ylläpidetään pysyviä, systemaattisia yhteistyön rakenteita,
* järjestöjä kuullaan päätöksenteon eri vaiheissa,
* varmistetaan järjestöille pitkäjänteinen, ennakoitava rahoitus.

Mielenterveyspooli on 37 mielenterveysalan toimijan verkosto, joka vaikuttaa yhteiskunnassa paremman mielenterveyden puolesta.

Lue lisää: [Mielenterveys vaaleissa 2025 | Mielenterveyspooli](https://mielenterveyspooli.fi/vaalit-2025/)

**Yhteystiedot:**

Aija Salo, pääsihteeri

p. 040 620 9515